Document ID: 32004D0919

Reference:
30.12.2004
HU
Az Európai Unió Hivatalos Lapja
L 389/28
A TANÁCS HATÁROZATA
(2004. december 22.)
a határokon átnyúló vonatkozású, járművekkel kapcsolatos bűncselekmények üldözéséről
(2004/919/EK)
AZ EURÓPAI UNIÓ TANÁCSA,
tekintettel az Európai Uniót létrehozó szerződésre, és különösen annak 30. cikke (1) bekezdésének a) pontjára és 34. cikke (2) bekezdésének c) pontjára,
tekintettel a Holland Királyság kezdeményezésére,
tekintettel az Európai Parlament véleményére,
mivel:
(1)
Az Európai Unió tagállamaiban ellopott járművek száma évente körülbelül 1,2 millióra tehető.
(2)
E lopások jelentős károkat okoznak, amelynek éves összege legalább 15 milliárd EUR.
(3)
E járművek jelentős – körülbelül 30-40%-ra tehető – részét szervezett bűnözés keretében lopják el, majd alakítják át és exportálják az Európai Unión belüli és kívüli országokba.
(4)
Az okozott anyagi kár mellett ez súlyosan károsítja a polgárok igazság- és biztonságérzetét. A járművekkel kapcsolatos bűncselekményeket az erőszak súlyos megnyilvánulási formái is kísérhetik.
(5)
Következésképpen, a Szerződés 29. cikkében meghatározott – a szabadságon, a biztonságon és a jog érvényesülésén alapuló térségben polgárok magas szintű biztonságának garantálására irányuló – cél elérése akadályokba ütközik.
(6)
A Tanács elfogadta a használt útvonalak alaposabb lefedésével folytatott nemzetközi bűnüldözésről szóló, 1999. május 27-i állásfoglalást (1).
(7)
A járművekkel kapcsolatos bűncselekmények nemzetközi szinten olyan más bűncselekmény típusokhoz is kapcsolódhatnak, mint például a kábítószer-, lőszer- és emberkereskedelem.
(8)
A járművekkel kapcsolatos bűncselekmények üldözése a tagállamok bűnüldöző szerveinek a hatáskörébe tartozik.-Mindemellett szükséges és arányos a tagállamok közötti és a tagállamok bűnüldöző szervei közötti – amennyiben ez gyakorlatilag megvalósítható és szükséges – együttműködést magában foglaló közös megközelítés kialakítása annak érdekében, hogy ezen bűncselekmények határokon átnyúló vonatkozásai is kezelhetők legyenek.
(9)
Különösen fontos a bűnüldöző hatóságok és a járműnyilvántartó hatóságok közötti együttműködés, valamint az érintett felek tájékoztatása is.
(10)
Hasonlóképpen fontos az Europollal való együttműködés is, mivel az Europol elemzéseket és jelentéseket tud szolgáltatni a témával kapcsolatosan.
(11)
Az Európai Rendőrakadémia az Európai Rendőrségi Oktatási Hálózaton (EPLN) keresztül a tagállamok rendőri erőinek a járművekkel kapcsolatos bűncselekmények területén információt és szakvéleményt nyújtó könyvtár-szolgáltatást nyújt. Az EPNL vitafórumán keresztül lehetővé teszi az ismeretek és tapasztalatok cseréjének lehetőségét is.
(12)
Az Európai Gépjármű és Vezetői Engedély Információs Rendszerről (EUCARIS) szóló, 2000. június 29-i szerződéshez csatlakozó tagállamok számának növekedésével a járművekkel kapcsolatos bűncselekmények elleni küzdelem erősödni fog.
(13)
A járművekkel kapcsolatos nemzetközi szintű bűncselekmények elleni hatékony küzdelem érdekében számos különös intézkedést kell hozni,
A KÖVETKEZŐKÉPPEN HATÁROZOTT:
1. cikk
Fogalommeghatározások
E határozat alkalmazásában:
1.
„Jármű”: a Schengeni Információs Rendszerrel (SIS) kapcsolatos rendelkezésekben meghatározottak szerinti bármely gépjármű, pótkocsi vagy lakókocsi.
2.
„Nemzeti illetékes hatóság”: a tagállamok által e határozat alkalmazásában kijelölt nemzeti hatóság, amely magában foglalhatja szükség szerint a rendőrséget, a vámügyi hatóságokat, a határőrséget és az igazságügyi hatóságokat.
2. cikk
Célkitűzés
(1)   E határozat célja a jobb együttműködés megvalósítása az Európai Unióban a határokon átnyúló, járművekkel kapcsolatos bűncselekmények megelőzése és visszaszorítása érdekében.
(2)   Különös figyelmet kell fordítani a járműlopás, az illegális autókereskedelem és az olyan más bűncselekmények, mint például a kábítószer-, lőszer- és emberkereskedelem közötti kapcsolatra.
3. cikk
A nemzeti illetékes hatóságok közötti együttműködés
(1)   A tagállamok nemzeti jogukkal összhangban megteszik a szükséges lépéseket annak érdekében, hogy elősegítsék a nemzeti illetékes hatóságok közötti együttműködést – így együttműködési megállapodások keretében is – a határokon átnyúló, járművekkel kapcsolatos bűncselekmények elleni küzdelem érdekében.
(2)   Tekintettel a tagállamok saját hatáskörére, különös figyelmet kell fordítani az export-ellenőrzési együttműködésre.
4. cikk
A nemzeti illetékes hatóságok és a magánszektor közötti együttműködés
(1)   A tagállamok megteszik a szükséges lépéseket, hogy adott esetben, a nemzeti joggal összhangban rendszeres konzultációkat szervezzenek, amelybe bevonhatják a magánszektor szereplőit is (például az eltűnt járművek magánnyilvántartóit, a biztosítók és az autókereskedelem képviselőit) az e területre vonatkozó információk és a tevékenységek kölcsönös összehangolásának céljából.
(2)   A tagállamok a nemzeti joggal összhangban segítik a nemzeti illetékes hatóságok által lefoglalt majd kiadott járművek gyors hazatelepítési eljárását.
5. cikk
A járművekkel kapcsolatos bűncselekmények kapcsolattartói
(1)   A tagállamok 2005. március 30-án kapcsolattartókat jelölnek ki a bűnüldöző hatóságaikon belül a határokon átnyúló, járművekkel kapcsolatos bűncselekmények üldözésére.
(2)   A tagállamok felhatalmazzák a kapcsolattartókat, hogy a hatályos, alkalmazandó jogszabályok alapján szakvélemény- és tapasztalatcserét, valamint általános és technikai információcserét folytassanak a járművekkel kapcsolatos bűncselekményekre vonatkozóan. Az információcserét ki kell terjeszteni a járművekkel kapcsolatos bűncselekmények megelőzésének helyes gyakorlati módszereire is. Az ilyen információcsere nem foglalja magában a személyes adatok cseréjét.
(3)   A kijelölt nemzeti kapcsolattartókat illető információkról, beleértve az ezt követő változásokat is értesíteni kell a Tanács Főtitkárságát az Európai Unió Hivatalos Lapjában való közzététel céljából.
6. cikk
A lopott járművekre és forgalmi engedélyekre vonatkozó riasztások kibocsátása
(1)   Minden ellopott jármű bejelentésekor az illető tagállam illetékes hatósága a nemzeti joggal összhangban azonnal beviszi a lopott járműre vonatkozó riasztást a SIS-be, és amennyiben lehetséges, az Interpol lopott gépjárművek adatbázisába is.
(2)   A riasztást kibocsátó tagállam a nemzeti joggal összhangban azonnal törli a keresett gépjárművek nyilvántartásában szereplő riasztást, amennyiben a járműre vonatkozó riasztás kibocsátásának oka megszűnik.
(3)   Minden ellopott forgalmi engedély bejelentésekor az érintett tagállam illetékes hatósága a nemzeti joggal összhangban azonnal beviszi az erről szóló riasztást a SIS-be.
7. cikk
Nyilvántartás
(1)   Minden tagállam biztosítja, hogy a saját illetékes hatóságai megteszik a szükséges lépéseket a járművek nyilvántartásba vételéhez kapcsolódó okmányok ellopásának és az azokkal való visszaéléseknek a megelőzése érdekében.
(2)   A bűnüldöző hatóságok tájékoztatják a nemzeti járműnyilvántartó hatóságokat arról, hogy a nyilvántartásba vételi eljárás alatt álló jármű lopottnak minősül-e. Az adatbázisokhoz e célból való hozzáférés a közösségi jog rendelkezéseinek megfelelő tiszteletben tartásával történik.
8. cikk
A járművek forgalmi engedélyével való visszaélések megelőzése
(1)   A járművek forgalmi engedélyével való visszaélések megelőzése érdekében minden tagállam nemzeti jogával összhangban biztosítja, hogy illetékes hatósága megteszi a szükséges lépéseket annak érdekében, hogy a jármű tulajdonosának vagy üzembentartójának forgalmi engedélyét visszaszerezze, ha a jármű egy balesetben súlyos károkat szenved (totálkár).
(2)   A forgalmi engedélyt a nemzeti joggal összhangban akkor is vissza kell szerezni, ha a bűnüldöző szerv által lefolytatott vizsgálat során felmerül a gyanú, hogy a jármű azonosító jelölései – mint például a jármű azonosító száma – tekintetében jogsértés történt.
(3)   A forgalmi engedélyeket csak a jármű azonossági vizsgálatát és ellenőrzését követően lehet visszaadni, a nemzeti joggal összhangban.
9. cikk
Europol
Minden tagállam biztosítja, hogy bűnüldöző hatóságai szükség szerint tájékoztatják az Europolt a járművekkel kapcsolatos bűncselekmények elkövetőiről e szerv hatás- és feladatköreinek keretei között.
10. cikk
A szakértelem és a képzés fejlesztése
A tagállamok megteszik a szükséges lépéseket annak biztosítására, hogy az érintett bűnüldöző hatóságok képzéséért felelős nemzeti intézmények – amennyiben célszerű, az Európai Rendőrakadémiával együttműködésben – tantervükben támogassák a gépjárművekkel kapcsolatos bűncselekmények megelőzésével és felderítésével foglalkozó különleges tanfolyamokat. Az ilyen tanfolyam magában foglalhatja az Europoltól származó, hatáskörének megfelelő tananyagot is.
11. cikk
A kapcsolattartók ülése és éves jelentés a Tanács számára
A járművekkel kapcsolatos bűncselekmények kapcsolattartói évente legalább egyszer üléseznek a Tanács elnökségét betöltő tagállam támogatásával. Az Europolt az ülésekre meg kell hívni. Az elnökség jelentést készít a Tanács számára a bűnüldöző hatóságok közötti vonatkozó gyakorlati együttműködés fejlődéséről.
12. cikk
Értékelés
A Tanács 2007. december 30-án értékeli e határozat végrehajtását.
13. cikk
Hatálybalépés
Ez a határozat az Európai Unió Hivatalos Lapjában való kihirdetésének napján lép hatályba.
Azokban a tagállamokban, amelyekben a SIS-hez kapcsolódó schengeni vívmányok rendelkezései még nem léptek hatályba, az e határozat által megállapított, SIS-hez kapcsolódó kötelességek a SIS-hez kapcsolódó schengeni vívmányok rendelkezései alkalmazásának időpontjában lépnek hatályba az alkalmazandó eljárásokkal összhangban e célból elfogadott tanácsi határozatban foglaltak szerint.
Kelt Brüsszelben, 2004. december 22-én
a Tanács részéről
az elnök
C. VEERMAN
(1)  HL C 162., 1999.6.9., 1. o.

Summary:
Küzdelem a határokon átnyúló, járművekkel kapcsolatos bűncselekmények ellen
Küzdelem a határokon átnyúló, járművekkel kapcsolatos bűncselekmények ellen
 
ÖSSZEFOGLALÓ AZ ALÁBBI DOKUMENTUMRÓL:
2004/919/EK határozat a határokon átnyúló vonatkozású, járművekkel kapcsolatos bűncselekmények üldözéséről
MI A HATÁROZAT CÉLJA?
A határozat közös, az EU egészére kiterjedő megközelítést alkalmaz az egynél több uniós országot érintő, járművekkel kapcsolatos bűncselekmények üldözésére. Célja, hogy javítsa az együttműködést az uniós országok között, valamint a vonatkozó nemzeti bűnüldöző hatóságok között.
FŐBB PONTOK
Ez a határozat az uniós országoktól megköveteli a következőket:a kölcsönös együttműködés fokozása az illetékes nemzeti hatóságok között; az eljárások megkönnyítése a nemzeti hatóságok által lefoglalt járművek gyors hazaszállítása érdekében; kapcsolattartási pont kijelölése a határokon átnyúló, járművekkel kapcsolatos bűncselekmények üldözésére; valamint – amennyiben egy jármű ellopását bejelentették – az adat bevitele a járműnyilvántartásokra vonatkozó információkat tartalmazó Schengeni Információs Rendszer (SIS) adatbázisának megfelelő részébe, és amennyiben lehetséges, a lopott gépjárművek Interpol-adatbázisába.A határozat megjegyzi, hogy jelentős kapcsolat van a járművekkel kapcsolatos bűncselekmények és a szervezett bűnözés egyéb formái között, amilyen például a kábítószer-, a tűzfegyver- és az emberkereskedelem.
Együttműködés
Az uniós országokkal szemben követelmény, hogy megtegyék a szükséges lépéseket az együttműködés fokozására:a nemzeti hatóságok között, a határokon átnyúló, járművekkel kapcsolatos bűncselekmények elleni küzdelemben; az illetékes hatóságok és a magánszektor képviselői között (ilyenek például az eltűnt járművek magánkézben lévő nyilvántartásainak tulajdonosai, a biztosítók és az autókereskedések), az információk és a cselekvések koordinálása érdekében ezen a területen.Felkéri az uniós országokat arra is, hogy fordítsanak külön figyelmet az exportellenőrzésre és a visszaszerzett lopott járművek gyors hazaszállítására.
InformációcsereAz uniós országok kötelesek létrehozni nemzeti kapcsolattartó pontokat (national contact points, NCP) a járművekkel kapcsolatos bűncselekmények üldözését szolgáló információk kicserélésére – ami az NCP-k hálózatát teremti meg (CARPOL). Az információcsere magában foglalja a járművekkel kapcsolatos bűncselekmények megelőzésének módszereit és legjobb megoldásait, de a személyes adatokat nem tartalmazza. Rendszeres figyelmeztetéseket kell közzétenni az ellopott járművekről és forgalmi engedélyekről a SIS adatbázisában, és amennyiben lehetséges, az Interpol adatbázisában, amely az ellopott gépjárműveket tartalmazza. A nemzeti bűnüldöző hatóságokat felkérik, hogy gépjármű-bűncselekmény elkövetőiről folyamatosan tájékoztassák az Europolt.Járművek forgalmi engedélyei
Az uniós országokat felkérik arra, hogy előzzék meg a járművek forgalmi engedélyeivel kapcsolatos visszaéléseket és lopásokat. A bűnüldöző hatóságoknak ezért a következőket kell megtenniük:tájékoztatniuk kell a járműnyilvántartási hatóságokat, ha egy nyilvántartásba vétel alatt álló járműről kiderül, hogy azt ellopták; vissza kell szerezniük a súlyosan megsérült (totálkáros) jármű forgalmi engedélyét.A Tanács ajánlja továbbá a következőket:a forgalmi engedély ellenőrzése, ha kétség merül fel a jármű azonosítását illetően; az illetékes bűnüldöző hatóságoknál legyen szakképzés az EU Bűnüldözési Képzési Ügynöksége részéről a járművekkel kapcsolatos bűncselekmények megelőzése és felderítése terén.ÉrtékelésA határozatot kétszer vizsgálták felül, 2008-ban és 2016-ban. A legutóbbi felülvizsgálat azt állapította meg, hogy a CARPOL növelte az NCP-k szakszerűségét és erősítette azok hálózatát, és azt, hogy továbbra is, hosszabb távon szükség van a CARPOL fenntartására. Az EU biztonsági politikájának 2017. évi átfogó értékelése megállapította, hogy a határozatban foglalt célkitűzések és mechanizmusok továbbra is megfelelnek a jelenlegi igényeknek. Az értékelés megjegyzi, hogy az Europol aktívan támogatja a CARPOL-t, például értekezletek szervezésével és a közös vizsgálati csoportok támogatásával, a luxusautók lopása vagy a kábítószer-kereskedelem vonatkozásában.
MIKORTÓL HATÁLYOS A HATÁROZAT?
A határozat 2004. december 30. óta hatályos.
HÁTTÉR
Európai Gépjármű és Vezetői Engedély Információs Rendszer (Eucaris).
FŐ DOKUMENTUM
A Tanács 2004/919/EK határozata (2004. december 22.) a határokon átnyúló vonatkozású, járművekkel kapcsolatos bűncselekmények üldözéséről (HL L 389., 2004.12.30., 28–30. o.)
KAPCSOLÓDÓ DOKUMENTUM
Bizottsági munkadokumentum – Az EU biztonságpolitikájának átfogó értékelése – „A Bizottság közleménye az Európai Parlamentnek, az Európai Tanácsnak és a Tanácsnak” kísérődokumentuma – Kilencedik eredményjelentés a hatékony és valódi Biztonsági Unió megvalósításáról (SWD(2017) 278 final, 2017.7.26.)
utolsó frissítés 04.04.2019